钦定古今图书集成/方舆汇编/职方典/第1538卷 > 《水云洞记》陈应和
## 钦定古今图书集成/方舆汇编/职方典/第1538卷 > 《水云洞记》陈应和

贵州之外卫曰普定者，即古罗甸国也。卫南十里有
洞曰“水云”焉，崇山峻岭，环矗盘据。远而望之，若无罅
可入。行渐近，则见巨石横列如屏，似以障蔽洞口。洞
之内，地平如砥且旷，可容千馀人。旁有潭水下注，淙
淙有声，不舍昼夜。水流山下三十里，直入普州，汇为
巨津。约行百步，阴暗晦冥，如入鬼域，遂列炬前导，未
及里许，则朗然如昼，心目为之一豁。仰观之，则西有
一大窍，其圆如镜，日光穿射，闪烁异常，红黄白黑诸
色咸备，居人称之为“四景。”盖以红为春，黄为夏，白者
属秋，黑者属冬也。然以意测之，日光正射，故红红相
对，故黄；近红者光减而为白，其幽邃者光阻而黑焉。
特随日之斜正远近而色因以变迁，理或然也。洞高
十馀丈，广半之。其西南隅最高处，一石直立，真若观
音佛，手提篮器。东西一白石，甚小，若鹦鹉延颈伸喙
然者，虽巧于增塑，亦莫之能过也。东北有石莲花，形
色种种。西北特出一石柱，龙鳞栉比，人称为“石龙”，要
之石髓淋漓积久所致者。下有石池，沟涂封植，宛若
田制，以其在石龙之下，故又称之为《龙田》矣。